U-I-169/25
Natisni
Opravilna št.:
U-I-169/25
Datum odločitve:
23. 12. 2025
ECLI:
ECLI:SI:USRS:2025:U.I.169.25
Akt:
"Zakon o pomoči pri prostovoljnem končanju življenja" in "zahteva za takojšno ustavitev referenduma 23. 11. 2025"
Izrek:
Pobuda za začetek postopka za oceno ustavnosti "Zakona o pomoči pri prostovoljnem končanju življenja" in "zahteve za takojšno ustavitev referenduma 23. 11. 2025" se zavrže.
Evidenčni stavek:
Ustavno sodišče ni pristojno za presojo zakonov, ki so bili v Državnem zboru sprejeti, niso pa bili razglašeni ter objavljeni v Uradnem listu Republike Slovenije, ker so bili zavrnjeni na zakonodajnem referendumu.
Ustavno sodišče pobudo zavrže, če niso izpolnjeni pogoji iz drugega odstavka 24.b člena Zakona o Ustavnem sodišču.
Geslo:
1.4.51.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Popolnost vloge.
1.5.51.1.2.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Nepopolna vloga.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.3 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Predpisa, ki ni bil objavljen.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Ladislav Troha, Vrhnika
Datum vloge:
21. 11. 2025
Vrsta odločitve:
sklep
Vrsta rešitve:
zavrženje
Dokument:
US34301
Dokument v PDF obliki:
U-I-169-25.pdf
145 KB
Prenesite datoteko
U-I-169/25-4
23. 12. 2025
SKLEP
Ustavno sodišče je v postopku za preizkus pobude Ladislava Trohe, Vrhnika, in Združenja v gibanju OPS – Osveščeni prebivalci Slovenije, Ljubljana, na seji 23. decembra 2025
sklenilo:
Pobuda za začetek postopka za oceno ustavnosti "Zakona o pomoči pri prostovoljnem končanju življenja" in "zahteve za takojšno ustavitev referenduma 23. 11. 2025" se zavrže.
OBRAZLOŽITEV
1. Pobudnika navajata, da vlagata pobudo za začetek postopka za oceno ustavnosti "Zakona o pomoči pri prostovoljnem končanju življenja" in "zahteve za takojšno ustavitev referenduma 23. 11. 2025". Zatrjujeta, da zakon že po vsebini posega v 17. člen Ustave ter je referendum o njem ustavno nedopusten. Navajata, da je z
"izpodbijanim referendumom" ljudstvu prepuščeno odločanje o vprašanju, ki je ustavno prepovedano, saj gre "za absolutno varovano pravico do življenja (17. člen Ustave), poseg v človekovo dostojanstvo (34. člen Ustave) in za vsebino, o kateri po 90. členu Ustave ne bi smeli odločati na referendumu".
Zatrjujeta, da je "Zakon o pomoči pri prostovoljnem končanju življenja" v neskladju z Ustavo, ker legalizira aktivno povzročitev smrti. Navajata, da je
ustavnosodna presoja že večkrat potrdila, da absolutnih pravic ni mogoče omejevati ter da je referendum prepovedan, kadar ogroža samo jedro človekove pravice.
Iz sodne prakse Evropskega sodišča za človekove pravice naj bi izhajalo, da lahko država v celoti prepove evtanazijo in da ima pri tem vprašanju široko polje proste presoje. Pobudnika zatrjujeta, da izpodbijani zakon zdravnike postavlja v protiustavno vlogo, saj bi morali izvrševati dejanje, ki pomeni odvzem življenja, kar naj bi bilo v nasprotju z Ustavo, Hipokratovo prisego, temeljnimi načeli medicinske etike in z opredelitvijo kaznivega dejanja umora. Predlagata, naj Ustavno sodišče prednostno obravnava pobudo, zadrži izvajanje vseh aktivnosti v zvezi z referendumom, ugotovi, da je referendum protiustaven, ter referendum "razveljavi in odpravi". Pobudnika predlagata še, naj Ustavno sodišče ugotovi, da je "zakon"
v neskladju s 17., 34., 35., 90. in 153. členom Ustave.
2. Iz navedb v pobudi izhaja, da je pobuda sestavljena iz dveh delov. Pobudnika naprej izpodbijata "Zakon o pomoči pri prostovoljnem končanju življenja". Temeljna procesna predpostavka za vsebinsko obravnavo pobude je pristojnost. V postopku presoje ustavnosti oziroma zakonitosti predpisov je Ustavno sodišče pristojno za odločanje o ustavnosti zakonov oziroma ustavnosti ali zakonitosti podzakonskih predpisov, predpisov lokalnih skupnosti in splošnih aktov, izdanih za izvrševanje javnih pooblastil (prva do peta alineja 160. člena Ustave in prva do peta alineja 21. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS).
3. "Zakon o pomoči pri prostovoljnem končanju življenja" je bil v Državnem zboru sprejet 24. 7. 2025, vendar je bil na zakonodajnem referendumu zavrnjen.
[1]
Predsednica republike tega akta ni razglasila, prav tako tudi ni bil objavljen v Uradnem listu Republike Slovenije, kot zahtevata prvi odstavek 91. člena in 154. člen Ustave. "Zakon o pomoči pri prostovoljnem končanju življenja" zato ni predpis (splošen pravni akt), saj ni pridobil pravne veljavnosti. Ker pobudnika v tem delu pobude ne izpodbijata zakona ali drugega predpisa, je Ustavno sodišče njuno pobudo zavrglo.
4. V drugem delu pobudnika "zahtevata takojšno ustavitev referenduma 23. 11. 2025" oziroma Ustavnemu sodišču predlagata začasno zadržanje izvajanje vseh aktivnosti v zvezi z referendumom oziroma razveljavitev referenduma še pred izvedbo glasovanja. Pobude tudi v tem delu ni mogoče vsebinsko obravnavati, saj ne vsebuje temeljnih sestavin. Drugi odstavek 24.b člena ZUstS med drugim določa, da mora pobuda vsebovati navedbo členov predpisa, ki se s pobudo izpodbijajo, in navedbo številke Uradnega lista Republike Slovenije ali drugega uradnega glasila, v katerem je bil izpodbijani predpis objavljen. Iz navedenega izhaja, da mora pobudnik jasno in določno opredeliti predpis, ki ga izpodbija.
[2]
5. Pobudnika v tem delu pobude sploh nista navedla, kateri predpis izpodbijata. Zato je Ustavno sodišče pobudo tudi v tem delu zavrglo. Zaradi navedene odločitve Ustavnemu sodišču ni bilo treba odločati o predlogu za začasno zadržanje.
6. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Rok Čeferin ter sodnice in sodniki dr. Matej Accetto, mag. Nina Betetto, dr. Primož Gorkič, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Rok Svetlič in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik
[1]
Glej Zapisnik o ugotovitvi izida glasovanja na zakonodajnem referendumu o Zakonu o pomoči pri prostovoljnem končanju življenja (ZPPKŽ) in o izidu referenduma, ki je bil 23. 11. 2025 (Uradni list RS, št. 103/25).
[2]
Glej npr. sklep Ustavnega sodišča št. U-I-70/25 z dne 1. 7. 2025, 5. točka obrazložitve.
⇒